Elena Runggaldier

**Elena Runggaldier** (* 10 de lugio 1990 a Bulsan) ie stata na atleta de saut cui schi de Gherdëina. Pra i campionac dl mond dl  2011 a Oslo iela stata segonda.

## Biografia
Elena Runggaldier ie cresciuda su a Santa Cristina y do la scola auta y matura ala studià architetura, ma nia finà si studi per ji do al sport dai schi.

Cun 12 ani ala ncuntà l trainer Romed Moroder canche la se nteressova mo al pudejé. Ëila fova pra la grupa G.S. Fiamme Gialle. Si prima garejeda de saut FIS ie stata tl d'instà 2003. 

De jené 2005 ala scumencià a sauté pra l Continental-Cup y à nsci davanià si prim ponc a Planica. Tl fauré fovela bel otava a Baiersbronn l prim iëde danter la primes diesc. Dl solit fovela ti posc danter 10 y 25. Pra i campionac mundiei dl 2006 a Kranj ala venciù do Juliane Seyfarth y Atsuko Tanaka la bedaia de bront. Puec dis do iela ruveda quarta tl sautè Continental-Cup a Baiersbronn. L fova si miëur resultat te chëla serie, che ëila à me plu arjont mo n iëde tl 2008 a Liberec.  Tl 2008  a Zakopane  ala venciù do Jacqueline Seifriedsberger la bedaia d'arjënt. La Runggaldier à pona scumencià a fe pea pra i campionac de schi nordics a Liberec.

Pra i campionac dl mond juniores tl 2010 a Hinterzarten ala venciù la bedaia d'or y pra i campionac  mundiei de schi nordic tl 2011 a Oslo iela stata segonda do Daniela Iraschko. Chësta vitoria ie stata storica, ajache mo mei ova n'ëila dla grupa de saut taliana venciù na bedaia pra i campionac mundiei. 

Elena Runggaldier ova scumencià ai 3 de dezëmber 2011 a Lillehammer canche per l prim iëde fova sta metù a jì la garedes de saut per l'ëiles. Iló fovala rueda al vintcaterejem post. Tla copa dl mond finela fovela deventeda trentunejima. Tl 2013 pra l GranPrix da d'instà a Courchevel iela ruveda  trëntcinejima y si prim ponc de Grand Prix da d'instà ala giatà ruvan catordejesima a Hinterzarten.

Pra la garejedes olimpichesa Soci, l prim iëde che l'ëiles pudova fe pea l saut te na olimpiada, iela ruveda vintnuevejima.

Pra i campionac mundiei dl 2015 a Falun iela rueda al trëntejim post.

Si miëur post ti campionac mundiei, l sëidejesim, ala arjont  cun 284 ponc.

Pra i campionac mundiei 2017 a Lahti ala arjont l desdotejem post.

Tl an 2016/17 di mundiei iela sata vintunejima.

Tl fauré dl 2018 ala fat pea per l segondo iëde ai juesc olimpics ulache la ie ruveda al trëntrëiejem post.

Pra i mundiei de Seefeld in Tirol fovela vintsetejima. N chël ann ala po nce finà de garejé.

Ëila à  pudù pië do tl „Teatro delle Vittorie" l pest *Marisa Bellisario Award* per ëiles che se à fat n inuem tl ciamp dia pese, di dërc dl'umanità y di sport do che la ova venciù la bedaia d'arjënt a Oslo. La ie nce unida premieda a Abano Terme cun 1 pest “Premio Tango doc”. 

Adum ai sportifs dla scuadres naziuneles che à venciù bedaies, àla tëut pert a n'udiënza dl Papa Benedët XVI tl Vatican.

## Familia
Si fra plu jëun Matia Runggaldier ie atlet de cumbineda nordica y si majer fra ie trainer tl Schi Club Gherdëina. De setëmber dl 2020 ala maridà François Braud y de mei dl 2021 ala parturì n mut.

## Resultac

### Continental-Cup

## Statistik

### Copa dl mond plazamënc

### Grand-Prix plazamënc

### Continental-Cup plazamënc

## Notes

## Weblinks
* Fotos de Elena Runggaldier sun Commons
## Bibliografia
* Egon Vinatzer: *Nazionela dl’ëiles de saut nordich*. Calënder de Gherdëina 2004, pl. 208-210
* Romed Moroder: *Saut cun i schi*. Calënder de Gherdëina 2006, pl. 117-119.
* Lorenz Grossrubatscher: *Elena Runggaldier. Bedaia d‘arjënt de saut ai campionac mundiei Oslo 2011*. Calënder de Gherdëina 2012, pl. 179-181.
* Ingrid Runggaldier: *Fé n saut per julé. Ntervista cun Elena Rungaldier.* Gana La Usc dles Ladines N. 13, pl. 47-50. Elena Runggaldier sun Gana, La usc dles Ladines N.13,  pl. 47-50